**OBRAZLOŽENJE**

**ODLUKE O LOKALNIM POREZIMA**

**OPĆINE ERNESTINOVO**

Predlagatelj: Općinska načelnica - članak 41. Statuta Općine Ernestinovo

(„Službeni glasnik“ Općine Ernestinovo broj 1/13 i 4/13)

Pravna osnova: članak 20. Zakona o lokalnim porezima („Narodne novine“ broj 115/16)

Obrazloženje prijedloga općeg akta:

Odlukom o porezima Općine Ernestinovo („Službeni glasnik“ Općine Ernestinovo broj 1/02) utvrđene su vrste općinskih poreza, te način obračuna i plaćanja, sukladno Zakonu o financiranju jedinica lokalne i područne (regionalne) samouprave („Narodne novine“ broj 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07,73/08, 25/12, 147/14 i 100/15).

Zakon o lokalnim porezima („Narodne novine“ broj 115/16), koji je stupio na snagu 31. prosinca 2016. godine, uredio je sustav utvrđivanja i naplate lokalnih poreza, te je utvrdio obvezu donošenja nove odluke o porezima do 30. lipnja 2017. godine.

Člankom 20. Zakona utvrđeno je da jedinice lokalne samouprave mogu uvesti sljedeće poreze:

1. prirez porezu na dohodak,
2. porez na potrošnju,
3. porez na kuće za odmor,
4. porez na korištenje javnih površina.

Iz ispred navedenog razvidno je da se ukida porez na tvrtku ili naziv, ali i uvodi obveza jedinicama lokalne samouprave uvesti i naplaćivati porez na nekretnine, o čemu odluku valja donijeti do 30. studenoga 2017. godine.

Članak 42. stavak 1. uređuje da predstavničko tijelo jedinice lokalne samouprave svojom

odlukom utvrđuje:

1. za potrebe plaćanja prireza porezu na dohodak, visinu stope prireza porezu na dohodak,
2. za potrebe plaćanja poreza na potrošnju, visinu stope poreza na potrošnju i nadležno porezno tijelo za utvrđivanje i naplatu poreza,
3. za potrebe plaćanja poreza na kuće za odmor, visinu poreza na kuće za odmor, a ovisno o mjestu, starosti, stanju infrastrukture te drugim okolnostima bitnim za korištenje kuće za odmor, i nadležno porezno tijelo za utvrđivanje i naplatu poreza,
4. za potrebe plaćanja poreza na korištenje javnih površina, što se smatra javnom površinom, visinu, način i uvjete plaćanja poreza na korištenje javnih površina, kao i nadležno porezno tijelo za utvrđivanje i naplatu poreza,
5. za potrebe plaćanja poreza na nekretnine, područja zona u gradu, odnosno općini, vrijednost boda (B), koeficijent zona (Kz) za pojedine zone, koeficijent namjene (Kn) prema ovlastima, rokove plaćanja, te pod kojim uvjetima se za socijalno ugrožene građane može namiriti utvrđena porezna obveza, kao i izvore sredstava iz kojih će se namiriti utvrđena porezna obveza

Zakonom o lokalnim porezima ne uvode se nove vrste poreza već se iste preuzimaju iz Zakona o financiranju jedinica lokalne i područne (regionalne) samouprave, izuzev poreza na nekretnine, te se postojeći sustav poreza jedinica lokalne samouprave prilagođava u skladu s reformom cjelokupnog poreznog sustava.

U cilju smanjenja administrativnog opterećenja poduzetnika, s 1. 1. 2017. ukinut je porez na tvrtku ili naziv za sve poduzetnike. Općina Ernestinovo je u 2016. godini ostvarila prihod od poreza na tvrtku ili naziv u iznosu 16.213,71 kn.

U nastavku se daje obrazloženje pojedinih vrsta općinskih poreza

1. **Prirez porezu na dohodak**

I po ranije važećem Zakonu o financiranju jedinica lokalne i područne (regionalne) samouprave postojala je mogućnost uvođenja prireza porezu na dohodak, po stopi do 10% za općine. Općina Ernestinovo nije iskoristila ovu mogućnost i do sada nije imala prirez.

Promjenom osobnog odbitka za obračun plaće od 1. 1. 2017. bitno su smanjeni prihodi od poreza na dohodak. Usporedbom istog razdoblja 2016. i 2017. godine utvrđeno je sljedeće:

|  |  |  |  |
| --- | --- | --- | --- |
| Vrsta poreza | Razdoblje 1. 1. 2016. – 30. 6. 2016. | Razdoblje 1. 1. 2017. – 26. 6. 2017. | Razlika – manjak u 2017. |
| Prihod općine od poreza na dohodak | 886.657,90 kn | 771.593,75 kn | 115.064,15 kn |

Prirez je u Republici Hrvatskoj do 17. 5. 2017. uvelo 316 općina i gradova, od ukupno 556 gradova i općina (uključivo i Grad Zagreb).

Prema podacima Udruge gradova RH (veljača 2017.) u Osječko-baranjskoj županiji prirez je uvelo 19 općina (od ukupno 35), te svi gradovi (7 gradova).

U procesu masovnog donošenja odluka o lokalnim porezima tijekom lipnja, može se očekivati povećanje broja općina i gradova koje će uvesti prirez.

Uvođenjem prireza porezu na dohodak po stopi od 10% može se očekivati prihod od prireza od oko 150.000,00 kn godišnje, odnosno u 2017. godini od oko 62.500,00 kn s obzirom da odredbe o prirezu ne mogu stupiti na snagu prije 1. kolovoza 2017. Time bi se tek djelomično nadoknadili gubici od ukidanja poreza na tvrtku odnosno naziv te smanjenog prihoda od poreza na dohodak.

U nastavku se daje simulacija iznosa prireza koju bi plaćali građani, ovisno o visini plaće i uzdržavanim članovima.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| ***R.B.*** | ***UZDRŽAVANI ČLANOVI*** | ***NETO PLAĆA u kn*** | ***PRIREZ 10% (u kn)*** | ***NETO PLAĆA u kn*** | ***PRIREZ 10% (u kn)*** | ***NETO PLAĆA u kn*** | ***PRIREZ 10% (u kn)*** | ***NETO PLAĆA u kn*** | ***PRIREZ 10% (u kn)*** | ***NETO PLAĆA u kn*** | ***PRIREZ 10% (u kn)*** |
| 1 | Osnovni osobni odbitak (nema uzdržavanih članova) | 3.800,00  | 0,00  | 5.600,00  | 58,70  | 7.500,00  | 120,65  | 10.000,00  | 202,17  | 12.000,00  | 267,39  |
| 2 | Uzdržavani članovi uže obitelji i bivši bračni drug za kojeg se plaća alimentacija | 3.800,00  | 0,00  | 5.600,00  | 1,63  | 7.500,00  | 63,59  | 10.000,00  | 145,11  | 12.000,00  | 210,33  |
| 3 | Jedno dijete | 3.800,00  | 0,00  | 5.600,00  | 1,63  | 7.500,00  | 63,59  | 10.000,00  | 145,11  | 12.000,00  | 210,33  |
| 4 | Dvoje djece | 3.800,00  | 0,00  | 5.600,00  | 0,00  | 7.500,00  | 0,00  | 10.000,00  | 63,59  | 12.000,00  | 128,80  |
| 5 | Troje djece | 3.800,00  | 0,00  | 5.600,00  | 0,00  | 7.500,00  | 0,00  | 10.000,00  | 0,00  | 12.000,00  | 14,67  |
| 6 | Bračni drug i jedno dijete | 3.800,00  | 0,00  | 5.600,00  | 0,00  | 7.500,00  | 6,52  | 10.000,00  | 88,04  | 12.000,00  | 153,26  |
| 7 | Bračni drugi i dvoje djece | 3.800,00  | 0,00  | 5.600,00  | 0,00  | 7.500,00  | 0,00  | 10.000,00  | 6,52  | 12.000,00  | 71,74  |
| 8 | Bračni drug i troje djece | 3.800,00  | 0,00  | 5.600,00  | 0,00  | 7.500,00  | 0,00  | 10.000,00  | 0,00  | 12.000,00  | 0,00  |

S danom 1. 1. 2017. Zakon o lokalnim porezima uvodi obvezu naplate poreza na nekretnine, pa će s tim danom prestati važiti odredbe o obvezi plaćanja poreza na kuće za odmor kako bi se izbjeglo dvostruko oporezivanje jedne nekretnine s dvije vrste imovinskih poreza. Općina Ernestinovo u 2016. godini nije ostvarila prihod od poreza na kuće za odmor.

1. **Porez na potrošnju**

Porez na potrošnju plaća se po stopi od 3% kao i do sada. Nema promjene porezne stope.

U 2016. godini Općina Ernestinovo ostvarila je porezni prihod od 27.403,19 kn. Ne očekuju se veće promjene u tom prihodu.

1. **Porez na kuće za odmor**

Porez na kuće za odmor plaća se u minimalnom iznosu od 5 kn/m2 korisne površine kuće za odmor.

U 2016. godini Općina Ernestinovo nije ostvarila porezni prihod, ali je ovaj porez zadržan. Odredbe o porezu na kuće za odmor prestaju važiti 31. 12. 2017. zbog uvođenja poreza na nekretnine od iduće fiskalne godine. Porez je zadržan zbog kontinuiteta u općinskom poreznom sustavu, iako su prihodi zanemarivi ili ih uopće nema.

1. **Porez na korištenje javnih površina**

Radi se o tipičnom porezu općina i gradova, koji na žalost nije osobito izdašan i donosi zanemarive prihode. No ipak se predlaže njegovo zadržavanje.

U 2016. godini porezni prihod nije ostvaren. U slučaju korištenja javne površine kad je organizator ili naručitelj određenih aktivnosti Općina Ernestinovo ne plaća se porez na korištenje javnih površina npr. Kiparska kolonija i slične manifestacije.

Zaključno se daje pregled očekivanih fiskalnih učinaka na općinski proračun

|  |  |  |  |  |  |
| --- | --- | --- | --- | --- | --- |
| **R.b.** | **Vrsta poreza** | **Godišnji prihodi 2016.** | **Procijenjeni prihodi 2017.** | **Procijenjeni godišnji prihodi ubuduće** | **Razlika na godišnjoj razini (+/-)** |
| 1 | Prirez porezu na dohodak | 0,00  | 62.500,00  | 150.000,00  | 150.000,00  |
| 2 | Porez na tvrtku odnosno naziv | 16.213,71  | 0,00  | 0,00  | -16.213,71  |
| 3 | Porez na potrošnju | 27.403,19  | 27.403,19  | 27.500,00  | 27.500,00  |
| 4 | Porez na kuće za odmor | 0,00  | 0,00  | 0,00  | 0,00  |
| 5 | Porez na korištenje javnih površina | 0,00  | 100,00  | 100,00  | 100,00  |
|  | **UKUPNO** | **43.616,90**  | **90.003,19**  | **177.600,00**  | **161.386,29**  |